


22. mars 2021


Umsögn Hildar Fjólu Antonsdóttur um drög að frumvarpi um breytingu á lögum um meðferð sakamála (réttarstaða brotaþola, fatlaðra og aðstandenda).

Með frumvarpi því sem hér er lagt fram til samráðs er að finna tillögur til breytinga á réttarstöðu brotaþola með vísan í greinargerð mína Réttlát málsmeðferð með tilliti til þolenda kynferðisbrota, sem unnin var fyrir stýrihóp forsætisráðherra um heildstæðar úrbætur að því er varðar kynferðislegt ofbeldi og kom út í maí 2019. [footnoteRef:1]  Í frumvarpsdrögunum eru einnig lagðar til breytingar sem lúta að fötluðum brotaþolum og aðstandendum brotaþola. Í þeirri umsögn sem hér fer á eftir verður ekki fjallað sérstaklega um þær tillögur, heldur sjónum beint að þeim atriðum sem miða að því að styrkja réttarstöðu og bótarétt kynferðisbrota. Með hugtakinu „brotaþolar“ er vísað til brotaþola kynferðisbrota eða eftir atvikum brotaþola sem eiga rétt á réttargæslumanni. [1:  Sjá hlekk á greinargerðina hér: https://www.stjornarradid.is/lisalib/getfile.aspx?itemid=c9ee2c0c-927f-11e9-9442-005056bc530c ] 


Í framangreindri greinargerð eru gerðar tillögur í fimmtán liðum sem hafa það að augnamiði að styrkja réttarstöðu og bótarétt brotaþola kynferðisbrota. Við vinnslu greinargerðarinnar var litið til löggjafar hinna Norðurlandanna og meðal annars haft víðtækt samráð við aðila innan réttarvörslukerfisins hér á landi. Auk þess byggir greinargerðin á rannsóknum mínum af upplifun brotaþola kynferðisofbeldis af því að leita réttar síns og af alþjóðlegum rannsóknum á því sama viðfangsefni. Í þeim frumvarpsdrögum sem hér eru lögð fram er aðeins brugðist við framangreindum  tillögum að mjög takmörkuðu leyti og ekki er að finna skýringar í greinargerð á því hvers vegna svo er.

Víða í nágrannalöndum Íslands er gengið út frá því að brotaþolar hafi skýra og réttmæta hagsmuni í sakamáli sem lýtur bæði að lagalegum þætti málsins og þeim er varðar sönnunarþáttinn. Brotaþolar hafa þannig lögmæta hagsmuni af því að málið sé upplýst og að hinn seki sé látinn taka ábyrgð á brotinu sem felur þá í sér að brotaþolar hafi réttmæta þörf til að gæta hagsmuna sinna á meðan á málsmeðferð stendur. Að mati undirritaðrar er ekki er að sjá að drög frumvarpsins taki nægilega vel mið af þessum sjónarmiðum, hvorki í greinargerðinni sem fylgir drögunum né í tillögunum sjálfum. Hér verða talin upp þau atriði sem undirrituð telur að megi ýmist skýra eða bæta. 

Réttur brotaþola til upplýsinga og þátttöku á rannsóknarstigi
Í drögunum er lagt til að auka upplýsingagjöf til brotaþola um gang málsins á rannsóknarstigi og er það mjög til bóta. Ástæða er þó að gera athugasemd við skort á skýrleika hvað varðar aðgang brotaþola að gögnum máls. Með 7. gr. frumvarpsdragana er kveðið á um ríkari rétt réttargæslumanns til aðgangs að rannsóknargögnum en nú er gert. Fram kemur að skv. gildandi 1. mgr. 47. gr. laga um meðferð sakamála eigi réttargæslumaður einungis rétt á að fá aðgang að þeim gögnum sem varða þátt skjólstæðings hans í málinu og honum eru nauðsynleg til að gæta hagsmuna skjólstæðingsins, á meðan á lögreglurannsókn standi. Í stað þess leggur réttarfarsnefnd til eftirfarandi breytingu en í drögunum segir: 

Lagt er til að í stað þess að takmarka þennan aðgang við gögn sem varða þátt brotaþola, verði kveðið á um rétt réttargæslumanns að gögnum málsins sem varða brotaþola, nema lögregla telji hættu á rannsókn torveldist við það.

Ekki er fyllilega ljóst hver munurinn á þessu tvennu er í raun og ástæða er til að skýra þetta orðalag þannig að tryggt sé að brotaþolar hafi sambærilegan aðgang að gögnum máls og sakborningar, nema lögregla telji það toverlda rannsóknina.

Einnig er ástæða til að árétta mikilvægi þess að lögreglu beri skylda til að gefa brotaþola kost á að gera athugasemdir við lögregluskýrslu hins kærða og önnur gögn sem lögregla aflar við rannsókn málsins áður en rannsókn lýkur, nema lögregla telji það geti skaðað rannsókn málsins. Slíkt verklag er betur til þess fallið að tryggja að málið sé eins vel upplýst og hægt er enda brotaþoli oft sú manneskja sem veit mest um málið, getur mögulega leiðrétt rangfærslur ef einhverjar eru, og getur mögulega bent á önnur sönnunargögn ef þau eru ekki fram komin. Í þessu samhengi er einnig mikilvægt að árétta að brotaþolar hafa ríkra hagsmuna að gæta að málið sé eins vel rannsakað og upplýst og hægt er. Þó svo að brotaþoli hafi heimild til að kæra ákvörðun ákæranda um að fella mál niður, sem í kynferðisbrotamálum er þá iðulega gert á grundvelli ónógra sannana, þá er það ekki algengt. Rannsóknir undirritaðrar gefa það til kynna að við niðurfellingu máls fallast brotaþolum oft hendur, upplifa að mál þeirra hafi ekki verið tekið alvarlega og telja það ekki hafa neitt upp á sig að nýta sér kæruheimildina. Einnig skal hafa í huga að mikið þarf til að koma til þess að ríkissaksóknari snúi við ákvörðun um niðurfellingu enda þá búið að birta sakborningi niðurfellinguna.

Réttur brotaþola til upplýsinga og þátttöku á ákæru- og dómstigi
Að mati undirritaðrar þurfa frumvarpsdrögin að tryggja betur hagsmuni brotaþola til upplýsinga og þátttöku á ákæru- og dómstigi. Eins og staðan er í dag hefur brotaþoli ekki rétt til að fylgjast með réttarhöldunum ef þinghald er lokað eins og iðulega er í kynferðisbrotamálum. Eins hafa brotaþolar ekki rétt til þátttöku í réttarhöldunum nema til að gefa skýrslu sína fyrir dómi. Drög frumvarpsins leggja ekki til neinar breytingar hvað þetta varðar. Brotaþolar hafa lögmæta hagsmuni af því að hinn seki sé látinn taka ábyrgð á brotinu sem felur þá í sér að brotaþolar hafa réttmæta þörf til að gæta hagsmuna sinna á meðan á málsmeðferð stendur. Í greinargerð minni eru færð rök fyrir þessu og eftirfarandi tillögur lagðar fram: 

Lagt er til að brotaþoli beri vitni fyrir dómi á undan ákærða og gert sé ráð fyrir að brotaþoli sitji í réttarsal í gegnum réttarhöldin ásamt réttargæslumanni sínum eða fylgist með réttarhöldunum í hljóði og mynd í gegnum fjarbúnað. Sú gagnrýni hefur komið fram að það geti mögulega skaðað hagsmuni brotaþola að vera vitni á undan ákærða fyrir dómi, þar sem hann getur þá hlýtt á vitnisburðinn og hagað sínum vitnisburði eftir því. Ástæða er til að minna á að sakborningur hefur þegar fengið öll gögn málsins, þ.m.t. lögregluskýrslu brotaþola, og hefur því nokkuð góða hugmynd um hvað brotaþoli mun segja fyrir dómi. Þessi leið er farin í Noregi í málum þar sem brotaþolar hafa rétt á þjónustu réttargæslumanns á kostnað ríkisins, og í Svíþjóð ef brotaþoli hefur gerst aðili að máli, og í Finnlandi.

Lagt er til að brotaþoli eða réttargæslumaður hans hafi rétt til að leggja fram viðbótarsönnunargögn, spyrja ákærða og vitni viðbótarspurninga og koma með athugasemdir á eftir saksóknara og verjanda. Þessi leið er farin í Noregi þar sem brotaþolar hafa rétt á þjónustu réttargæslumanns á kostnað ríkisins. Í Svíþjóð og Finnlandi geta brotaþolar gerst aðilar að sakamálinu og hafa því fullan þátttökurétt sem aðilar.

Lagt er til að brotaþoli hafi rétt til að taka stuttlega til máls í lok aðalmeðferðar rétt eins og ákærði (sbr. 3. mgr. 166. gr. laga nr. 88/2008). Þessi leið er farin í Noregi þar sem brotaþolar hafa rétt á þjónustu réttargæslumanns á kostnað ríkisins. Í Svíþjóð og Finnlandi geta brotaþolar gerst aðilar að sakamálinu og hafa því fullan þátttökurétt sem aðilar.

Lagt er til að brotaþoli hafi rétt til að áfrýja dómi. Þennan rétt hafa brotaþolar í Svíþjóð og Finnlandi.

Aukinn réttur brotaþola til upplýsinga að dómi loknum
Sumar tillögurnar sem lagðar eru fram í greinargerðinni varða önnur lög en lög um meðferð sakamála nr. 88/2008. Höfundi er því ekki ljóst hvort að réttarfarsnefnd hafi litið svo á að þær væru ekki innan hennar verkahrings og dómsmálaráðuneytið því ekki talið þær eiga heima í þessum frumvarpsdrögum eða hvort ákveðið hafi verið að bregðast ekki við þeim tillögum. En mikilvægt er að frumvarp um bætta réttarstöðu brotaþola taki einnig til annarra laga þar sem réttindum brotaþola er ábótavant. 

Í greinargerðinni er einnig lagt til að auka rétt brotaþola til upplýsinga að dómi loknum þannig að fangelsisyfirvöldum beri skylda til að upplýsa brotaþola, ef hann svo kýs, þegar hinn dæmdi hefur afplánun refsingar, fær leyfi úr fangelsi, er fluttur í opið fangelsi, hlé er gert á afplánun hans, strýkur úr fangelsi, er færður á áfangaheimili, afplánar refsingu undir rafrænu eftirliti eða lýkur afplánun. Heimilt þarf að vera að veita brotaþola frekari upplýsingar um afplánun fanga ef brýnir hagsmunir hans þykja mæla með því.

Aukið aðgengi brotaþola að bótarétti
Í drögum þessa frumvarps er tryggt að brotaþoli geti komið að einkaréttarkröfu á hendur ákærða áfrýjunarstigi. Ekki er fjallað nánar um aukið aðgengi brotaþola að bótarétti. Þegar kemur að kynferðisbrotamálum er ljóst að fá þeirra enda með sakfellingu og það er fáheyrt að brotaþolar stefni gerendum í einkamáli. Því er ljóst að aðeins örlítill hluti þolenda kynferðisbrota fær skaða- eða miskabætur vegna afleiðinga brots, en þær geta verið víðtækar og langvinnar. Þess vegna er mikilvægt að auka aðgengi þessara brotaþola, og mögulega annarra, að bótarétti. 

Lagt er til að í málum þar sem einkaréttarlegar kröfur brotaþola hafa ekki náð fram að ganga, t.a.m. vegna þess að mál hefur verið fellt niður af ákæruvaldinu eða sakborningur hefur verið sýknaður, fái brotaþolar rétt á gjafsókn og ríkissjóður ábyrgist dæmdar bætur í einkamálum með sambærilegum hætti og kveðið er á um í lögum um greiðslu ríkissjóðs á bótum til þolenda afbrota, nr. 69/1995. 

Í þessu samhengi er einnig rétt að benda á þingsályktunartillögu um gjafsókn í heimilisofbeldis- og kynferðisbrotamálum (Þingskjal 153, 2018-19) sem lögð var fram á Alþingi 26. september 2018.[footnoteRef:2] Í tillögunni, sem lögð er fram af 19 þingmönnum úr flestum stjórnmálaflokkum, er lagt til að dómsmálaráðherra vinni frumvarp um gjafsókn í heimilisofbeldis- og kynferðisbrotamálum þegar einkaréttarlegar kröfur brotaþola hafa ekki fengið framgang í sakamáli. Þótt tillagan hafi ekki verið tekin til afgreiðslu á Alþingi má ráða af henni að þverpólitískur vilji sé til þess að auka aðgengi brotaþola að bótarétti með þessum hætti.  [2:  Sjá hlekk á þingsályktunartillöguna hér: https://www.althingi.is/altext/149/s/0153.html ] 


[bookmark: _Hlk67328541]Einnig er ástæða til að benda á að borið hefur á því að dómstólar hafi lækkað refsingar ákærðra vegna langs málsmeðferðartíma. Full ástæða til að taka undir tillögu Kolbrúnar Garðarsdóttur lögmanns um að brotaþolar fái bætur ef refsing ákærða er lækkuð sökum þessa. 

Mál níu brotaþola gegn íslenska ríkinu hjá Mannréttindadómstóli Evrópu
Þann 8. mars sl. stóð íslenska kvennahreyfingin að blaðamannafundi þar sem sagt var frá því að níu  konur hafi nú kært íslenska ríkið til Mannréttindadómstóls Evrópu fyrir að hafa brotið á rétti sínum til réttlátrar málsmeðferðar. Konurnar eiga það sammerkt að vera brotaþolar sem kærðu nauðganir, heimilisofbeldi og/eða kynferðislega áreitni til lögreglu en málin voru felld niður af ákæruvaldinu. Ætlunin með kærunum er að vekja athygli á kerfisbundnum vanda og láta reyna á rétt brotaþola í ofbeldisbrotum á Íslandi.

[bookmark: _Hlk67326973]Kærurnar lýsa alvarlegum annmörkum á rannsókn lögreglu, að lítið sem ekkert sönnunargildi sé lagt í þau sönnunargögn sem til staðar eru í málunum, og að gengið sé gegn vilja löggjafans við túlkun laganna. Þrátt fyrir að Mannréttindadómstóllinn sé umsetinn og vísi langflestum málum frá, hefur hann nú tekið a.m.k. fjórar af kærunum til fyrstu afgreiðslu. 

[bookmark: _Hlk67328441]Eitt alvarlegasta kærða brotið snýr að því að mál fyrntist í höndum lögreglu á meðan það var til rannsóknar vegna þess hve lengi dróst að boða sakborning í skýrslutöku. Undirrituð tekur undir með Maríu Sjöfn Árnadóttur, brotaþolanum í málinu, en hún hefur fjallað um það á opinberum vettvangi að mikilvægt sé að veita brotaþolum kæruheimild á rannsóknarstigi telji brotaþoli að verið sé að fyrirgera rétti um réttláta málsmeðferð og að lögfesta eigi hlutlæga skaðabótaábyrgð þegar vinnubrögð lögreglu og ákæruvalds valda því að ekki er hægt að ákæra í máli. Jafnframt hefur hún vakið athygli á mikilvægi þess að brotaþolar njóti áfram aðstoðar réttargæslumanns þó svo mál, sem er samsett úr nokkrum kæruliðum, klofni.[footnoteRef:3]  [3:  Í máli Maríu Sjafnar var gefin út ákæra í einum kærulið af þremur sem vörðuðu ofbeldi í nánu sambandi. En þar sem heimild til réttargæslumanns fylgdi einungis þeim kæruliðum sem taldir voru fyrndir missti hún rétt sinn til réttargæslulögmanns.] 


Í ljósi þessa er ekki síst mikilvægt að styrkja réttarstöðu brotaþola gagnvart ríkinu. Það er best gert með því að veita brotaþola aðild að sakamáli, bæði til að veita lögreglu og ákæruvaldi aðhald við rannsókn og saksókn máls, og til að tryggja að fyrir hendi sé slíkt réttarlegt samband á milli ríkis og brotaþola að ríkið geti verið skaðabótaskylt ef brotið á rétti brotaþola til réttlátrar málsmeðferðar.

Aðildarskortur brotaþola að sakamáli
Á grundvelli dóms Hæstaréttar Íslands í máli nr. 178/2001 virðist litið svo á að brotaþolar hafi ekki réttarstöðu skv. íslenskum lögum til þess að krefjast bóta frá ríkinu vegna athafna eða athafnaleysis saksóknara í opinberu máli, þar sem saksóknari nýtur óskoraðs sjálfstæðis í slíkum málum. 

[bookmark: _Hlk67336707]Komið var inn á þessa afstöðu íslenska ríkisins í niðurstöðu Mannréttindadómstóls Evrópu (MDE) vegna kæru nr. 29785/07 til MDE (H. gegn Íslandi) sem lögð var fram 26. júní 2007.[footnoteRef:4] Kærandi í málinu taldi að annmarkar á rannsókn kynferðisbrots væru svo alvarlegir og að á lögunum og framkvæmd þeirra og beitingu í málinu væru svo verulegir ágallar að telja yrði að ríkisvaldið hefði brotið gegn jákvæðum skuldbindingum skv. 3., 8. og 13. gr. mannréttindasáttmálans. MDE komst að þeirri niðurstöðu að kæran væri ótæk til meðferðar þar sem kærandi lagði fram kæru sína til MDE meira en sex mánuðum eftir ákvörðun ríkissaksóknara um að hafna bæri beiðni kæranda um endurupptöku, og svar ráðuneytisins. Í niðurstöðu MDE segir hins vegar: [4:  Sjá niðurstöðu MDE vegna kæru nr. 29785/07 til MDE (H. gegn Íslandi): https://www.stjornarradid.is/media/innanrikisraduneyti-media/media/frettir-2012/H-v-ICELAND-Decision.pdf ] 

 
Eina ákvörðunin í heimalandinu, sem tekin var minna en sex mánuðum fyrir framlagningu kærunnar, var ákvörðun ríkislögmanns dags. 29. desember 2006. Eins og sjá má af þeirri ákvörðun vitnaði ríkislögmaður hins vegar til ákvörðunar hæstaréttar frá 2001, þar fram kom að brotaþoli hefði ekki réttarstöðu skv. íslenskum lögum til þess að krefjast bóta frá ríkinu vegna athafna eða athafnaleysis saksóknara í opinberu máli, þar sem hinn síðarnefndi nyti óskoraðs sjálfstæðis í slíkum málum. Kærandi virðist ekki byggja á því að þetta hafi ekki verið réttur skilningur á íslenskum rétti, sem í gildi var á viðkomandi tíma. Ákvörðunin um bótakröfu hennar leiddi þess vegna ekki af beitingu raunhæfs úrræðis og getur því ekki komið til álita við ákvörðun sex mánaða kærufrests. (Skáletrun undirritaðrar).

Þessum orðum má taka sem vísbendingu um að þessi afstaða íslenska ríkisins yrði ekki endilega í samræmi við niðurstöðu MDE. Efast má um að brotaþolar hafi ekki réttarstöðu skv. íslenskum lögum til þess að krefjast bóta frá ríkinu vegna athafna eða athafnaleysis saksóknara en til að fyrirbyggja þessa túlkun er ástæða til að gera brotaþola að aðilum sakamáls. Ótækt er að ríkið geti ekki talist skaðabótaskylt ef brotið á rétti brotaþola til réttlátrar málsmeðferðar.

Að lokum
Það að styrkja réttarstöðu brotaþola snýst ekki einungis um að brotaþolar eigi lögmætra hagsmuna að gæta í sakamálinu heldur er þetta einnig spurning um að tryggja borgaraleg réttindi þeirra. Í nútímasamfélagi er það grunnskilyrði fyrir góðri og traustri málsmeðferð að einstaklingar fái upplýsingar um mál sem þá varða og fái að hafa eitthvað um þau að segja. Sakamál geta ekki verið undanskilin þeirri reglu. Það að auka rétt brotaþola í málsmeðferðinni snýst um að veita þeim réttindi sem ákærði hefur nú þegar og því er ekki verið að veikja réttarstöðu sakborninga. Einnig þarf að vera hægt að draga ríkið til ábyrgðar ef brotið á rétti brotaþola til réttlátrar málsmeðferðar. Jafnframt þarf að greiða aðgang brotaþola að viðurkenningu og bótum í einkarétti. Ef ákallinu um aukin réttindi brotaþola er ekki svarað með betri hætti en kveðið er á um í þessum frumvarpsdrögum er hætta á að réttarkerfið detti úr takti við réttarvitund almennings sem getur grafið undan trausti á réttarkerfinu.

Nýdoktor og aðjúnkt við Háskóla Íslands

